
Uznesenie Mestský súd Košice v právnej veci vykonania exekúcie v prospech oprávneného: Ministerstvo vnútra SR, ul. Pribinova č. 21, IČO : 00151866, 811 09 Bratislava proti povinnému: A. B., nar. XX.XX.XXXX, C. D. E. F.X, XXX XX E. vedenej u súdneho exekútora JUDr. Ladislava Jakubeca so sídlom Zámocká č. 30, 811 01 Bratislava o vymoženie uloženej povinnosti zaplatiť oprávnenému sumu vo výške 70 Eur s prísl. a trov exekúcie pod Ex 52038/2023 takto rozhodol: I. Námietky oprávneného proti upovedomeniu o zastavení starej exekúcie sp.zn. EX 73202/2019 zo dňa 09.07.2021 zamieta. II. Námietky oprávneného proti paušálnym trovám exekúcie odmieta. odôvodnenie: 1. Oprávnený sa podaným návrhom na vykonanie exekúcie dňa 14.04.2016 domáhal u súdneho exekútora JUDr. Zory Ferdinandy (pod EX 1885/2016) , ktorého nástupcom sa stal JUDr. Rudolf Krutý, PhD.(pod Ex 73302/2019) a ktorého nástupcom sa stal JUDr. Ladislav Jakubec (pod Ex 52038/2023) - Exekútorsky úrad Bratislava vykonania exekúcie voči povinnému za účelom vymoženia svojej pohľadávky, a to na základe exekučného titulu - právoplatného a vykonateľného rozkazu o uložení sankcie za priestupok Okresného úradu Košice, odbor všeobecnej vnútornej správy v Košiciach, č.k.: OU-KE-OVVS2-2014/05004 zo dňa 17.02.2014. Dňa 02.05.2016 doručil súdny exekútor súdu žiadosť o udelenie poverenia na vykonanie exekúcie s prílohami a súd udelil poverenie č.5803213514 dňa 13.06.2016. 2. Podľa §243h zák. č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov (ďalej len „Exekučný poriadok“), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 3. Podľa § 233a Exekučného poriadku postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 upravuje osobitný zákon. 4. Dňa 09.07.2021 súdny exekútor vydal upovedomenie o zastavení starej exekúcie spolu s výzvou na úhradu trov starej exekúcie podľa zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“) účinného od 01.01.2020 pretože podľa § 2 ods. 1 písm. a) uplynula rozhodná doba a nejde o starú exekúciu podľa ods. 2. V uvedenom upovedomení súdny exekútor súčasne vyzval oprávneného, aby do 60 dní od ukončenia exekučného konania zaplatil trovy starej exekúcie vo výške 42,00 Eur (paušálne trovy 35,00 Eur a daň z pridanej hodnoty 7,00 Eur).
5. Proti upovedomeniu o zastavení starej exekúcie podal oprávnený v zákonom stanovenej lehote námietky zo dňa 16.07.2021, ktoré odôvodnil, tým, že Podľa § 243d ods. 3 zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov, bol súdny exekútor povinný do 30. júna 2016 vykonať zápis všetkých právoplatne neskončených exekúcií, v ktorých mu súd vydal poverenie na vykonanie exekúcie, do Centrálneho registra exekúcií. Vzhľadom na vyššie uvedené, s dôrazom na ochranu práv a oprávnených záujmov Slovenskej republiky – Ministerstva vnútra SR ako oprávneného, považujeme za nevyhnutné preukázať včasnosť zápisu starej exekúcie do Centrálneho registra exekúcií. V zmysle § 6 ods. 4 zákona 233/2019 Z. z. o ukončení niektorých exekučných konaní a o zmene a doplnení niektorých zákonov, ide o jeden z taxatívne vymedzených prípadov, kedy súdny exekútor nemá nárok na náhradu paušálnych trov. Z formulácie predmetného ustanovenia jednoznačne vyplýva, že možno iniciovať spor o nároku, ktorý je spochybniteľný na rozdiel od výšky paušálnych trov, ktorá je určená zákonom. S prihliadnutím na znenie Zákona, možno výkladom dospieť k jednoznačnému záveru, že oprávnenému prináleží podať opravný prostriedok vo forme námietok proti samotnému nároku na paušálne trovy, a to v prípade, ak súdny exekútor vydá upovedomenie o zastavení exekúcie starej exekúcie v rozpore so Zákonom. V prípade, ak by vznik nároku na náhradu paušálnych trov exekúcie podľa súdu nebolo možné spochybniť námietkami proti upovedomeniu o zastavení starej exekúcie, oprávnený by nemal inú možnosť ako rozporovať splnenie zákonných podmienok v zmysle § 6 ods. 4 Zákona, t. j. preukázanie či exekútorovi vznikol nárok na náhradu paušálnych trov exekúcie. V tejto súvislosti je potrebné pripomenúť, že podľa § 6 ods. 4 Zákona je upovedomenie o zastavení starej exekúcie s výzvou na úhradu paušálnych trov exekučným titulom. Ak sa preto oprávnený domnieva, že exekútorovi nevznikol nárok na náhradu paušálnych trov, musí byť táto skutočnosť preskúmateľná súdom ešte predtým, než dôjde k ukončeniu exekučného konania, nakoľko pri vymáhaní nároku na náhradu paušálnych trov zo strany súdneho exekútora v exekučnom konaní už nebude mať oprávnený priestor na spochybňovanie existencie nároku na tieto trovy, vzhľadom na povahu vykonávacieho konania, v ktorom sa základ vymáhaného nároku už nedokazuje. Napriek zneniu § 7 ods. 1 druhá veta Zákona sú námietky proti upovedomeniu o zastavení starej exekúcie čo do preukázania vzniku nároku na náhradu paušálnych trov súdneho exekútora jediným procesne prípustným spôsobom, ako môže oprávnený spochybniť uplatnený nárok exekútora na náhradu paušálnych trov. Slovenská republika – Ministerstvo vnútra SR ako oprávnený týmto žiada súd, aby uložil súdnemu exekútorovi JUDr. Rudolfovi Krutému, PhD. povinnosť hodnoverne preukázať zápis predmetnej exekúcie do Centrálneho registra exekúcií v lehote do 30.06.2016. V prípade, ak by dospel súd k záveru, že došlo k porušeniu zákonnej povinnosti súdneho exekútora oprávnený žiada, aby súd zrušil Upovedomenie o zastavení starej exekúcie zo dňa 09.07.2021 v časti náhrady paušálnych trov a určil, že súdny exekútor nemá nárok na náhradu paušálnych trov exekúcie. 6. Dňa 30.04.2025 postúpil súdny exekútor námietky oprávneného proti upovedomeniu o zastavení starej exekúcie spolu s upovedomením o zastavení starej exekúcie zo dňa 09.07.2021. 7. Dňa 01.01.2020 nadobudol účinnosť ZoUNEK, ktorý upravuje postup ukončenia exekučných konaní začatých pred 01.04.2017 a vedených podľa predpisov účinných do 31.03.2017 a osobitosti podania opätovného návrhu na vykonanie exekúcie, pričom na účely tohto zákona sa starou exekúciu rozumie exekúcia začatá pred 01.04.2017 a vedená podľa predpisov účinných do 31.03.2017. 8. Podľa § 2 ods. 1 ZoUNEK stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 9. Podľa § 2 ods. 2 ZoUNEK stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu,
d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 10. Podľa § 3 ods. 1 ZoUNEK rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi (ďalej len „exekútor“), ak § 4 neustanovuje inak; na zmenu exekútora sa neprihliada. 11. Podľa § 4 ods. 1 ZoUNEK, ak súd ku dňu, keď sa má stará exekúcia podľa tohto zákona zastaviť rozhoduje o odklade starej exekúcie a odklad starej exekúcie povolí, odklad starej exekúcie je povolený alebo je stará exekúcia odložená, rozhodná doba podľa § 3 sa predlžuje o 12 mesiacov odo dňa uplynutia doby, na ktorú je stará exekúcia odložená. 12. Podľa § 4 ods. 2 ZoUNEK rozhodná doba podľa ust. § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje o a) námietkach proti starej exekúcii, b) zastavení starej exekúcie, c) odklade starej exekúcie a odklad starej exekúcie nepovolí, d) vylúčení veci zo starej exekúcie, e) návrhu na pripustenie zmeny účastníka exekučného konania na strane povinného a zmenu účastníka exekučného konania povolí, f) schválení príklepu, g) schválení rozvrhu výťažku. 13. Podľa § 5 ods. 1 ZoUNEK ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len „ministerstvo“) na svojom webovom sídle v strojovo čitateľnom elektronickom formáte. 14. Podľa § 6 ods. 1 ZoUNEK trovy starej exekúcie exekútora pozostávajú z trov exekútora, ktoré si pred zastavením starej exekúcie z prijatého alebo vymoženého plnenia oprávnene ponechal, a paušálnych trov vo výške 35,00 Eur; ak je exekútor platiteľom dane z pridanej hodnoty, zvyšuje sa výška paušálnych trov o daň z pridanej hodnoty, ktorú je exekútor povinný platiť podľa osobitného predpisu. Na úhradu iných trov starej exekúcie, ako trov uvedených v prvej vete, nemá exekútor nárok. 15. Podľa § 6 ods. 2 ZoUNEK paušálne trovy znáša oprávnený. Exekútor vyzve oprávneného na zaplatenie paušálnych trov v upovedomení o zastavení starej exekúcie, ak exekútor paušálne trovy uplatňuje. 16. Podľa § 6 ods. 4 ZoUNEK exekútor nemá nárok na náhradu paušálnych trov, ak a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3 alebo b) ide o starú exekúciu, ktorá nebola zapísaná v centrálnom registri exekúcií. 17. Podľa § 7 ods. 1 ZoUNEK proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 18. Podľa § 7 ods. 2 ZoUNEK námietky spolu s upovedomením o zastavení starej exekúcie predloží exekútor do 30 dní súdu. Ak námietky neboli podané, exekútor do 30 dní od uplynutia lehoty na podanie námietok doručí súdu upovedomenie o zastavení starej exekúcie. 19. Podľa § 7 ods. 3 ZoUNEK súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne.
Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi. 20. Podľa § 8 ods. 1 ZoUNEK exekučné konanie sa končí právoplatnosťou uznesenia súdu o zamietnutí námietok alebo uznesenia súdu, ktorým sa námietky odmietli. Ak námietky neboli podané, exekučné konanie sa končí doručením upovedomenia o zastavení starej exekúcie súdu. Ukončením exekučného konania sa považuje poverenie na vykonanie exekúcie za vrátené. 21. Podľa § 10 ods. 1 ZoUNEK ak tento zákon neustanovuje inak, na postup podľa tohto zákona sa použije Exekučný poriadok, okrem ustanovenia § 53 ods. 3 písm. g). 22. Podľa § 10 ods. 2 ZoUNEK podľa § 7 ods. 3 a § 8 ods. 2 koná a rozhoduje na základe poverenia sudcu vyšší súdny úradník. Proti rozhodnutiu vyššieho súdneho úradníka je prípustná sťažnosť. 23. Podľa § 9a ods. 1 Exekučného poriadku ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku (zákon č. 160/2015 Z. z. Civilný sporový poriadok - ďalej len „C. s. p.“). 24. Vychádzajúc z námietok oprávneného, ako aj citovaných zákonných ustanovení súd konštatuje, že predmetné konanie je exekučným konaním, ktoré sa začalo do 01.04.2017 a je vedené podľa predpisov účinných do 31.03.2017, a teda sa naň vzťahuje ZoUNEK. Z obsahu spisu je nesporné, že nastali účinky zastavenia starej exekúcie podľa § 2 ods. 1 písm. a) ZoUNEK. 25. Centrálny register exekúcií je verejným zoznamom dostupným na webovom sídle Slovenskej komory exekútorov, do ktorého sa o každej právoplatne neskončenej exekúcii zapisujú údaje stanovené zákonom – § 211a ods. 1 Exekučného poriadku (napr. označenie súdu, ktorý udelil poverenie a dátum udelenia poverenia, označenie exekútora, spisová značka súdu a exekučného spisu exekútora, označenie povinného), pričom exekútor je povinný v prípade právoplatného zastavenia exekúcie alebo jej skončenia inak ako zastavením vymazať z registra všetky údaje týkajúce sa vedenej exekúcie (§ 211a ods. 2 Exekučného poriadku). Zápis, zmenu a výmaz údajov v registri vykonáva a za ich správnosť zodpovedá exekútor, ktorý je poverený vykonaním exekúcie, zástupca, náhradník alebo nástupca exekútora, resp. ak exekútor túto povinnosť nesplní, vykoná zápis komora, ak má vedomosť o skutočnostiach rozhodujúcich pre zápis, zmenu alebo výmaz údajov (§ 211a ods. 3 Exekučného poriadku). Zápis všetkých právoplatne neskončených exekúcií, v ktorých bolo exekútorom udelené poverenie, boli poverení exekútori (ich zástupcovia, náhradníci, nástupcovia) povinní vykonať do 30.06.2016 (§ 243d ods. 3 Exekučného poriadku). Zápis, zmena a výmaz údajov podľa § 211 a ods.1 a 2 Exekučného poriadku v CRE sa vykonáva v lehotách stanoveným vyhláškou Ministerstva spravodlivosti Slovenskej republiky č. 355/2014 Z. z. o centrálnom registri exekúcií (ďalej aj len „vyhláška“) do siedmich dní, odkedy sa súdny exekútor dozvedel alebo mohol dozvedieť o skutočnostiach rozhodujúcich pre zápis, zmenu alebo výmaz týchto údajov, a ak ide o údaje z rozhodnutia súdu alebo iného štátneho orgánu, do siedmich dní od právoplatnosti tohto rozhodnutia (§ 1 ods. 1 vyhlášky). 26. Oprávnený svoje tvrdenie, že exekúcia nebola zapísaná v CRE včas, nepreukázal, iba poukázal na skutočnosť, že aj keď má prístup do centrálneho registra exekúcií, tento je iba obmedzený - nemôže do neho nahliadnuť spätne a tak zistiť, kedy došlo k zápisu exekúcie do CRE a Slovenská komora exekútorov mu údaje o dni zápisu exekúcie v CRE neposkytla (ani toto tvrdenie však oprávnený nepreukázal). Oprávnený správnosť a včasnosť zápisu po 30.06.2016 nenapadol a postup v zmysle § 211a ods. 1, 2 a 3 Exekučného poriadku nevyužil, preto platí právna domnienka, že zápis vykonaný v centrálnom registri bol vykonaný včas a správne (v zmysle § 9a Exekučného poriadku v znení účinnom do 31.03.2017, v spojení s § 192 CSP.). Uvedené platí, ak sa v konaní o zastavení starej exekúcie nepreukáže opak. Z obsahu námietok vyplýva, že ani sám oprávnený nevie, kedy presne bola exekúcia zapísaná v CRE, t. j. či bola alebo nebola zapísaná podľa § 243d Exekučného poriadku resp. § 1 ods. 1 vyhlášky. Súd vzhľadom na uvedené konštatuje, že oprávnený svoje námietky, podľa ktorých v zmysle § 6 ods. 4 písm. b) ZoUNEK exekútor nemá nárok na náhradu paušálnych trov, ak ide o starú exekúciu, ktorá nebola zapísaná v centrálnom registri exekúcií, ničím nepreukázal. 27. Skutočnosť, že exekúcia nebola zapísaná v centrálnom registri exekúcií v lehote vyplývajúcej z § 243d ods. 3 Exekučného poriadku (resp. v lehotách vyplývajúcich z vyhlášky), dokonca ani to,
že nebola zapísaná v centrálnom registri exekúcií vôbec, výnimku zo zastavenia starej exekúcie zo zákona nepredstavuje. Zo ZoUNEK nevyplýva, že nedôjde k zastaveniu exekúcie zo zákona, ak exekúcia nie je zapísaná v CRE, resp. ak v CRE nebola zapísaná v zákonom stanovených lehotách. Upovedomenie o zastavení starej exekúcie, aj keď exekúcia nebola zapísaná v CRE, resp. nebola zapísaná v CRE v zákonom stanovených lehotách, preto nie je vydané v rozpore so zákonom a nezapísanie starej exekúcie v CRE, resp. jej nezapísanie v CRE v zákonom stanovených lehotách, nepredstavuje dôvod na podanie námietok proti upovedomeniu o zastavení starej exekúcie, pre ktorý by bolo možné námietkam proti upovedomeniu vyhovieť a upovedomenie zrušiť. Pre rozhodovanie o podaných námietkach oprávneného proti upovedomeniu o zastavení starej exekúcie preto údaj o zápise exekúcie v CRE nie je rozhodujúci a nemá naň žiadny vplyv. Súd preto považuje námietky oprávneného o nezákonnosti vyhotoveného upovedomenia o zastavení starej exekúcie za nedôvodné. 28. Aj keď zápis exekúcie v CRE nie je predpokladom, ktorého splnenie je podmienkou na vydanie upovedomenia o zastavení starej exekúcie a pokiaľ ide o dátum zápisu exekúcie do CRE, tento údaj ani nepatrí medzi údaje zapisované do CRE v zmysle § 211a ods. 1 Exekučného poriadku. Súd súčasne poznamenáva, že pokiaľ oprávnený zistil, že exekúcia (údaje o nej) nebola zapísaná v CRE podľa § 243d ods. 3 Exekučného poriadku resp. § 1 ods. 1 vyhlášky, mal možnosť podať podnet Slovenskej komore exekútorov na preskúmanie, kontrolu a zápis absentujúcich (nesprávnych) údajov v CRE. 29. Pre prípad vydania upovedomenia o zastavení starej exekúcie v rozpore so zákonom poskytuje ZoUNEK oprávnenému opravný prostriedok vo forme námietok ( § 7 ods. 1 prvá veta ZoUNEK). Upovedomením v rozpore so zákonom je také upovedomenie, ktoré bolo vydané napr. predčasne, alebo napriek tomu, že neboli splnené zákonné predpoklady pre zastavenie starej exekúcie podľa ZoUNEK. Stará exekúcia sa podľa ZoUNEK zastavuje zo zákona, ak vznikne niektorý z dôvodov jej zastavenia taxatívne vymedzených v § 2 ods. 1 písm. b) až d) ZoUNEK. V prípade uplynutím rozhodnej doby podľa § 2 ods. 1 písm. a) ZoUNEK sa stará exekúcia podľa ZoUNEK zastavuje zo zákona ak vo veci nie je daná niektorá z výnimiek zastavenia podľa § 2 ods. 2 ZoUNEK (absolútne výnimky) alebo niektorá z výnimiek podľa § 4 ZoUNEK (relatívne výnimky). Stará exekúcia sa teda nezastavuje len v konkrétny deň, kedy uplynula rozhodná doba ale sa zastavuje v ktorýkoľvek deň, kedy sú splnené podmienky pre zastavenie exekúcie podľa ZOUNEK. 30. Súdny exekútor vydal upovedomenie o zastavení starej exekúcie uplynutím rozhodnej doby podľa § 2 ods. 1 písm. a) ZoUNEK. Zo súdneho spisu vyplýva, že v tejto veci ku odo dňa účinnosti ZoUNEK už uplynula rozhodná doba piatich rokov od doručenia prvotného poverenia súdnemu exekútorovi. Na námietky oprávneného proti upovedomeniu, že exekúcia nebola zapísaná v centrálnom registri exekúcií včas, súd nemohol prihliadať, pretože zápis exekúcie v CRE na zastavenie exekúcie ex lege podľa ZoUNEK nemá vplyv. Iné dôvody podania námietok proti upovedomeniu oprávnený v námietkach neuviedol. 31. Vzhľadom k uvedenému súd o námietkach oprávneného proti upovedomeniu o zastavení starej exekúcie rozhodol tak, že ich ako nedôvodné zamietol (§ 7 ods. 3 tretia veta ZoUNEK). Oprávnený v námietkach neuviedol a nepreukázal žiadne dôvody, ktoré by spôsobili, že upovedomenie bolo vydané v rozpore so zákonom a exekúcia nebola zo zákona zastavená. Poučenie: Proti tomuto uzneseniu m o ž n o podať sťažnosť v lehote 15 dní od doručenia uznesenia na Mestskom súde Košice , ktorý napadnuté uznesenie vydal. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. Popri všeobecných náležitostiach podania (podľa § 127 Civilného sporového poriadku treba v podaní uviesť ktorému súdu je určené, kto ho robí, ktorej veci sa týka, čo sa ním sleduje, musí byť podpísané a treba uviesť aj spisovú značku konania, ktorého sa týka, ak je urobené v prebiehajúcom konaní) sa v sťažnosti musí uviesť, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa rozhodnutie napáda, môže sťažovateľ rozšíriť len do uplynutia lehoty na podanie sťažnosti. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

Zdroj: KAUZIS.SK – https://www.kauzis.sk/judikatura/r/ECLI:SK:MSKE:2025:7116209727.2 (dáta aktuálne k 11. 11. 2026). Záväzné je znenie zverejnené súdom.




